Olunaku lumu, Wanswera yasoomooza Sseddume balwane. Sseddume yeewuunya era n’amwenya. Yaseka n’agamba nti, "Ggwe akasirikitu bw’otyo, osobola otya okulwana nange?" Wanswera n’amuddamu nti, "Nnyinza okuba omutono nti, naye ndi wamaanyi. Nsoomoozezza bawansolo bangi okulwana era siwangulwangako.” Sseddume yali akyewuunya ebigambo bya Wanswera, ate n’awulira nga yeeraliikiriddemukko. Yali tayagala banne kumulaba ng’omunafu mu maaso ga bawansolo abalala. Bwatyo n’akkiriza okulwana ne Wanswera. Wanswera yabuuka n’atandika okwetawulira ku mutwe gwa Sseddume. Sseddume yagezaako okukuba Wanswera naye nga Wanswera mwangu nnyo okukamala. Yagenda mu maaso n’okwetawulira ku mutwe gwa sseddume, era Sseddume n’atandika okunyiiga n’okuswakiira. Ku nkomerero Sseddume yali takyasobola kugenda mu maaso na kulwana. Yanyeenyanyeenya omutwe ng’asuubira nti bw’anaakola bw’atyo anaabetenta Wanswera ng’akozesa amayembe ge naye nga buteerere. Naye Wanswera yali mwangu nnyo. Yabuukanga n’adda eno n’adda eri, nga Wante talina ky’ayinza kumukolako. Sseddume yawulira essungu. Yagezaako okukuba Wanswera naye Wanswera nga takwasika, ng’abuuka mu bwangu obw’ekitalo. Yeewomanga bwewomi era nga Sseddume talina ky’amukolako. Sseddume yawulira ng’aswadde nnyo. Wanswera oyo gwe yanyooma ng’amuyita akasirikitu, yamuwangula. Bawansolo abalala baamusekerera n’awulira ng’ayagala ettaka limumire. Ekyokuyiga ekiri mu lugero: Tonyoomanga mulabe wo, ne bw’abeera mutono atya!